Паглядзіце на фотаздымкі. Як думаеце, чым упрыгожана талерачка, якая знаходзіцца каля станка, які Ігар Вінтэрман стварыў пад кіраўніцтвам настаўніка тэхнічнай працы Уладзіміра Мікалаевіча Савянкова? Разьбой? Саломкай? Не і яшчэ раз не. Гэта стружка, а тэхніка ўпрыгожвання ёй посуду і іншых вырабаў называецца скань. Дакладней, сожская скань, бо рамяство па стварэнні такіх дзівосных карункаў характэрна толькі для Гомельшчыны. Больш за 30 гадоў назад майстар Уладзімір Цакуноў убачыў на акладзе старадаўняй іконы дзівосныя карункі. Ён быў настолькі ўражаны, што вырашыў авалодаць забытай тэхнікай і прыдумаў станок для зняцця драўлянай стружкі. З дапамогай пінцэта пачаў укладваць яе на драўляныя вырабы. Сёння кожны майстар сожскай скані працуе ў індывідуальным стылі. У моцных мужчынскіх руках нараджаюцца вырабы з узорамі роднага краю. Працуючы над праектам, Ігар хацеў, каб вырабы былі простымі ў выкарыстанні, практычнымі. Хлопцу было няпроста пачынаць справу, паколькі канструкцыя станка для атрымання стружкі трымаецца ў сакрэце, нават у інтэрнэце было цяжка знайсці патрэбную інфармацыю.